**Sporočilo za javnost**

Kontakt: [pr.sluzba@elektro-maribor.si](mailto:pr.sluzba@elektro-maribor.si) Maribor, 23. 2. 2018

**Posvet: Energetski koncept Slovenije – dokument v razgrnitvi**

**Maribor, 23. februar 2018 – Na včerajšnjem posvetu z naslovom Energetski koncept Slovenije – dokument v razgrnitvi, ki ga je pripravila Akademija distribucije Elektro Maribor, so na okrogli mizi sodelovali predstavniki Elektra Maribor, HSE, Energetike Maribor, CIGRE – CIRED, Fakultete za elektrotehniko, računalništvo in informatiko, Zveze ekoloških gibanj Slovenije, Greenpeaca, Alpe Adria Green in Sindikata SDE. Posveta so se udeležili tudi predstavniki več drugih okoljskih organizacij ter predstavniki medijev.**

Akademija distribucije Elektro Maribor je tako sklenila krog posvetov o Energetskem konceptu Slovenije (EKS), ki smo ga začeli s posvetom 25.8.2017 in nadaljevali s posvetom 4.1.2018. Tokratno srečanje je bilo posvečeno februarski verziji besedila Energetskega koncepta Slovenije, strategije energetske politike do leta 2030 (in vizije do leta 2050), ki je v javni obravnavi ob okoljskem poročilu.

Na posvetu v okviru Akademije distribucije so sodelavci Elektra Maribor predstavili pregled tovrstnih strateških dokumentov dveh sosednjih držav, Avstrije in Italije. Predstavili so tudi natančni tematski pregled upoštevanja do sedaj podanih pripomb s strani slovenske distribucije električne energije. Ugotovljeno je bilo, da sta bili skoraj dve tretjini do sedaj pripravljenih pripomb in predlogov deloma ali v celoti upoštevani. Na posvetu so bili v razpravi podani še nekateri dodatni predlogi. V sklopu Akademije distribucije bomo predloge za dopolnitev EKS posredovali pristojnemu ministrstvu.

###

Ministrstvo za infrastrukturo je 1. februarja obvestilo javnost o javni razgrnitvi  osnutka EKS in okoljskega poročila. Tako je mogoče prepoznati tudi vse do sedaj sprejete predloge oziroma pripombe.  Gradivo bo javno razgrnjeno v digitalni obliki do 2. 3. 2018. V tem času ima javnost pravico podati pripombe na EKS in okoljsko poročilo.

Ministrstvo za infrastrukturo je 19. januarja 2018, po zaključku javne obravnave Energetskega koncepta Slovenije (EKS), objavilo [seznam vseh prejetih pripomb](http://www.energetika-portal.si/dokumenti/strateski-razvojni-dokumenti/energetski-koncept-slovenije/pripombe-eks/) zainteresirane javnosti. Evidentiranih je skupno preko 400 pripomb, ki jih je podalo skoraj 40 različnih pripombodajalcev.